
Denne oversettelsen er redigert av: K.J.M.

Miniserie: Veterinærene ved Amazon River


Utforsk regnskogen og dyrelivet i Amazonas i den nye miniserien Veterinærene ved Amazon River. Dette er andre og siste bok i serien.

 

Etter å ha kalt solfylte Brasil hjemme, har Luna DaRosa bodd på tre forskjellige kontinenter – selv om de tropiske delene av Latin-Amerika fortsatt er favorittstedet hennes når det gjelder romantikk. Når hun ikke skriver på sin siste kjærlighetsroman eller leser om kjærlighet, bruker Luana tiden sin på å hekle, kjøpe garn hun ikke trenger eller jage kaninene sine rundt i huset. Hun bor sammen med partneren sin i en koselig by i den sørlige delen av England. Du kan finne henne på X under brukernavnet @ludarosabooks.


Til mamma som i hovedsak måtte gjennomgå moderskapet alene, og som likevel aldri ga opp.

«Hva mener du med at han sa nei?»

Selv om raseriet raste gjennom henne etter nyheten hun nettopp hadde fått, angret Celine umiddelbart på at hun hadde hevet stemmen. Hun hadde ganske kort lunte når det gjaldt Darius for tiden.

«Jeg vet ikke hva annet jeg skal si.»

Stemmen i den andre enden av telefonen tilhørte Sebastião, advokaten hennes.

«Vi sporet ham opp, sendte papirene til ham i Peru, og nå har advokaten hans nettopp tatt kontakt med meg for å si at klienten hans ikke vil skrive under på papirene på denne måten.»

«Jeg har ikke sett denne mannen på seks år. Hvordan kan han nekte å skrive under på skilsmissepapirene?» For snart seks år siden hadde Celine begått en alvorlig feil – hun hadde stolt nok på kjæresten til å la ham overtale henne til å gifte seg med ham. Visumet hans hadde vært knyttet til morens, og hun hadde plutselig bestemt at de skulle flytte fra Brasil igjen. Darius hadde begynt på siste året på medisinstudiet, mens Celine nettopp hadde fullført veterinærutdannelsen sin. De hadde vært sammen i to år, og ekteskap hadde blitt diskutert før. Så da han hadde spurt henne om hun ville gifte seg slik at han kunne bli hos henne, hadde hun ikke nølt med å si ja.

Etter bryllupet hadde han dratt til Peru for å skaffe seg et nytt visum, men bare to dager senere hadde han gitt henne beskjed om at han ikke kom tilbake, og at hun ikke skulle kontakte ham mer.

Sebastião var stille et øyeblikk før han tok ordet igjen: «Hvorfor vil han ikke signere papirene? På grunn av Nina?»

«Nina? Nei, han vet ikke at han har en datter. Og nå er jeg ikke sikker på om jeg vil fortelle ham om henne, heller.» Da hun hadde fått beskjeden om at han ikke kom tilbake, hadde hun prøvd alt for å få kontakt med ham, til tross for at han hadde bedt henne om å la være. Hun hadde ringt, sendt SMS-er, skrevet brev og forsøkt å få venner til å overbringe beskjeder – og hun hadde doblet innsatsen da hun skjønte at hun var gravid. Men på den andre siden av linjen var det stille.

«Hva gjør vi nå?» Stemmen hennes var anstrengt av utålmodighet. Hun hadde endelig tatt mot til seg og bedt om skilsmisse, begravd de siste restene av kjærligheten sin til ham og nå nektet han å gi slipp på henne? Når han ikke var i landet engang?

«Du kan fortsatt søke om skilsmisse. Det vil bare ta lengre tid.»

Celine sukket mens frustrasjonen boblet i brystet hennes. «Takk, Sebastião. Jeg setter pris på hjelpen. Bare si hva jeg kan gjøre for å bli ferdig med dette så raskt som mulig.»

«Jeg tar snart kontakt igjen. Hold ut. Vi skal få orden på dette.»

Celine la på røret og sank sammen på en kjøkkenstol. Utmattelsen lå som en jernhånd rundt brystkassen hennes.

Hva var det egentlig som hadde fått henne til å søke skilsmisse etter seks års taushet? Hun hadde gitt opp håpet for lenge siden og heller fokusert på datteren og på å skape et godt liv for henne – et liv hun var stolt av, til tross for utfordringene ved å være alenemor.

Svaret på spørsmålet kom slentrende inn gjennom ytterdøren. Søsteren Maria så på henne med hevede øyenbryn. «Hvem har ødelagt dagen din?»

Celine la telefonen på bordet, lente seg fremover og begravde ansiktet i hendene mens hun utstøtte et langt stønn. «Gjett!»

«Hva er det som har skjedd?» Maria satte seg ved siden av henne.

Du skjedde, tenkte Celine, men hun lot ikke ordene passere leppene. Det var ikke Marias feil at hun hadde funnet noen å dele livet sitt med.

Celine hadde vært overlykkelig da Maria fant Rafael, men partnerskapet deres hadde bare kastet lys på problemet hun ikke hadde tatt tak i de siste seks årene.

«Darius vil visst ikke skille seg», sa hun og løftet ansiktet ut av hendene.

Maria snappet etter luft. «Har du snakket med ham?»

«Nei. Advokaten hans snakket med advokaten min. Nå må vi gå til retten for å få ordnet opp i dette.» Hun sukket igjen.

Maria rynket pannen og klappet søsteren på armen. «Så den egoistiske idioten utsatte oppløsningen av ekteskapet deres i noen måneder. Vi har kommet så langt, så vi kommer oss nok gjennom dette også.»

Søsterens ord fikk noe inni henne til å reise bust. Selv om hun hadde tenkt verre ting om ham, vekket det å høre noen andre kalle ham egoistisk forsvarsinstinktene hennes.

Det var ikke som om søsteren tok feil. Hva annet kunne man kalle en mann som stakk fra kvinnen han nettopp hadde giftet seg med?

«Kanskje dette ikke er verdt bryet. Jeg har ingen planer om å gifte meg igjen, og jeg har ikke tid til å tenke på menn. Takket være deg har dyrevernsorganisasjonen vår en fremtid igjen.» Selv om meningen var å høres munter ut, klarte ikke Celine å skjule den bitre undertonen i stemmen. Før søsteren møtte Rafael, hadde de drevet veldedighetsorganisasjonen sammen. Men den drømmen hadde alltid vært mer Marias enn Celines. Nei, hun hadde flyttet tilbake hit på grunn av hjertesorgen etter Darius’ plutselige svik.

Nå som Rafael var inne i bildet, måtte Celine innrømme at rollen hennes var blitt betydelig mindre, og at hun fungerte mer som en konsulent enn noe annet.

Døren gikk opp igjen, og som tilkalt kom Rafael inn med et smil om munnen. Han hadde et bilsete i hånden, og da Celine så niesens sovende ansikt, forsvant alt sinnet og frustrasjonen som verket i brystet hennes. Rafael satte fra seg datteren, la en hånd på Marias skulder og klemte den ømt mens han kysset henne på toppen av hodet.

Det var derfor hun ville skilles. Hun ville ha en sjanse til å finne dette.

«Når man snakker om solen», sa Celine, men gjengjeldte smilet svogeren sendte henne.

«Hvis dere er kommet til den delen av kvelden der dere sladrer om meg, tror jeg det er et godt tidspunkt å avslutte på – ellers får jeg henne aldri ut herfra.»

Maria lo og reiste seg. De ønsket henne begge god natt, men før de gikk snudde Rafael mot henne igjen.

«Å, det glemte jeg nesten. Det kom en mann innom i morges for å treffe deg, men du var ikke hjemme. Jeg ba ham prøve lykken i kveld.»

«Oppga han et navn?» Hvem kunne ha grunn til å besøke henne uanmeldt?

Rafael så bort et øyeblikk. «Unnskyld, jeg spurte ikke etter navnet. Vi var opptatt med et nødstilfelle da han kom inn. Jeg ba ham bare komme tilbake i kveld.»

«Jeg forstår, takk for at du informerte meg.» Celine fulgte dem ut og lukket døren bak dem mens hun tenkte på den mystiske gjesten. Eierne til pasientene hennes kom aldri på besøk til henne her.

Var det noe som ikke hadde noe med arbeidet hennes å gjøre? Det var heller ikke særlig sannsynlig. Hun reiste så mye i jobben at hun ikke hadde venner i nærheten som bare kom innom for å treffe henne.

Banking på døren trakk henne ut av tankene, og hun sendte et raskt blikk rundt seg. Hadde de glemt igjen noe?

«Jeg ser ikke noe som ligger og slenger», ropte hun da hun gikk for å åpne døren. «Hva er det dere …»

Hjernen hennes sluttet å fungere midt i setningen idet hun ble møtt av et ansikt som hadde hjemsøkt henne de siste seks årene.

«Darius …»

*

En virvel av ulike følelser raste gjennom Darius mens han satt og betraktet huset til den fraseparerte kona. Da han dro hit for å snakke med henne, hadde han ikke forestilt seg at han skulle bli sittende i bilen og se på henne på avstand mens han vurderte hva han skulle fortelle henne.

Kan vi vente med å skille oss i tre måneder til fordi jeg trenger oppholdstillatelse for å fortsette i jobben min?

Det ville ikke gjøre henne mildere stemt overfor ham – og han trengte virkelig hjelpen hennes. Ikke at Celine skyldte ham noen hjelp, men han måtte spørre henne likevel, til tross for at han mistenkte at hun ville sende ham på dør, og at alle planene hans om en fremtid i Brasil dermed ville falle i grus.

Det var ikke mer enn han fortjente. Smerten over å ha forlatt Celine, var som et åpent sår i brystet hans som ikke hadde grodd i løpet av de seks årene han hadde vært borte.

Han hadde forlatt Brasil med hensikt om å dra tilbake så fort han hadde fått orden på visumet, men da han hadde fortalt moren om det, hadde hun avslørt den egentlige grunnen til at de hadde reist. Hun hadde først hevdet at det var på grunn av en gunstig forretningsavtale i Peru. Etter farens plutselige død for over tjue år siden hadde moren grunnlagt Delgado Kosmetikk for å livnære seg selv og sønnen. Til å begynne med hadde hun jobbet fra det lille kjøkkenet deres, men hudpleiemerket hadde oppnådd stor anerkjennelse for sin høye standard og hadde blitt spesielt populært i Brasil – noe som hadde vært grunnen til at de flyttet dit.

Men etter flere år med suksess hadde salget avtatt, noe som hadde ført til at moren hadde gjort mer risikable investeringer og lånt penger av folk hun ikke burde ha lånt av. Det endte opp med at hun flyktet fra kreditorene og fortalte Darius at også han var i stor fare hvis han vendte tilbake til Brasil, for menneskene hun hadde involvert seg med, ville ikke gå av veien for å skade ham – eller den nye kona hans, hvis de noen gang fikk vite om forbindelsen.

Av frykt for hva lånehaiene ville gjøre med Celine, hadde han holdt tett selv om det hadde revet ham opp innvendig, bare for så å finne ut at alt var en løgn etter at moren døde.

Darius satte seg opp da døren gikk opp og to skyggeaktige skikkelser kom ut og vinket til kvinnen som sto i silhuett i døråpningen. Celine.

Han bet tennene sammen da en flom av eldgamle følelser brøt gjennom demningen han hadde bygget opp inni seg for å blokkere følelsene han hadde for denne kvinnen. Han hadde brukt mye tid på å stenge dem inne – men nå var drømmene hans avhengig av ekteskapet han hadde jobbet så hardt for å glemme. Ville hun gå med på å være gift med ham en stund til? Ville hun i det hele tatt høre på ham?

Sjansene var små, men Darius måtte prøve.

Han så de to personene sette seg inn i en bil og kjøre av gårde. Han trakk pusten dypt, gikk ut av bilen og la på vei mot den lille bygningen som lå inntil hovedhuset – veterinærklinikken foreldrene hennes hadde drevet før de pensjonerte seg.

Han hadde blitt overrasket over å høre at hun hadde flyttet tilbake til Santarém for å jobbe for dyrevernsorganisasjonen familien hennes hadde drevet i flere tiår. Det var søsteren, Maria, som hadde drømt om å overta etter dem, og da Darius og Celine hadde snakket om fremtiden, hadde Santarém aldri vært et alternativ. Hun hadde til og med sagt at hun ønsket å distansere seg fra organisasjonen for å gi storesøsteren den tiden i rampelyset hun fortjente.

Hadde hun flyttet tilbake på grunn av ham? Fordi fraværet hans hadde satt en stopper for fremtidsplanene deres?

Han svelget klumpen som vokste i brystet og løftet hånden for å banke på døren. Bak den hørte han den dempede stemmen hennes, og så fløy døren opp igjen. «Hva er det dere …»

Ordstrømmen stanset da hun stirret forvirret på ham. Han var tydeligvis ikke den hun hadde forventet å se. Ingen forventet vel egentlig at ektemannen de ikke hadde sett på mange år plutselig skulle dukke opp en kveld.

I det øyeblikket forståelsen demret, og han så smerten blusse opp i øynene hennes, kjente han luften bli slått ut av seg.

«Darius …» Hun sa navnet hans med en blanding av følelser som var for komplekse til å nøstes opp i. Smerte – så mye smerte – preget hver eneste stavelse. Men da stemmen hennes brast, trengte også en følelse av lengsel gjennom, en lengsel som matchet minnene hjertet hans også næret på.

«Hei, Cee.» Han visste ikke hva annet han skulle si. Han hadde fløyet hit fra São Paulo, der han jobbet som overlege for en av de beste fotballklubbene i den brasilianske ligaen, og hadde hele veien grublet på hva han skulle si når de endelig møttes ansikt til ansikt.

Men ingenting hadde forberedt ham på hvor voldsomt han ville reagere når han så henne stå foran seg. Seks år hadde tatt den spirende skjønnheten og forvandlet henne til en så slående vakker kvinne at han ikke kunne forstå hva hun noensinne hadde sett i ham.

Ansiktet hennes forble mykt et øyeblikk, og minnet om kjærligheten de en gang hadde delt hang i luften mellom dem. Darius’ hånd rykket til, og han løftet den opp for å berøre kinnet hennes. Men øyeblikket var flyktig. Ikke engang et hjerteslag senere var uttrykket hennes som hugget ut av stein.

«Du bør være her for å underskrive de skilsmissepapirene», sa hun med en stemme så iskald at den sved mot huden hans.

«Ja, det er derfor jeg er her. Jeg ville bare snakke med deg først.» Det var den sannheten han hadde valgt å gå for. Hun hadde ikke spurt om han ville skrive under på skilsmissepapirene akkurat nå. Og han skulle signere dem så snart den fotballsesongen var over, og han kunne overbevise lagets eiere om å sponse visumet hans.

Et tema han måtte ta opp med henne i dag.

«Nå vil du snakke? Etter seks år med taushet vil du ha en normal samtale som om ingenting har skjedd?»

Darius bet seg i leppen for å hindre sukket som bygget seg opp i brystet hans i å slippe ut. Han visste da han dro at denne samtalen ikke ville bli enkel.

«Denne samtalen er allerede alt annet enn normal, og jeg vet ikke når jeg ga inntrykk av at jeg trodde noe av dette var vanlig», svarte han sammenbitt. «Hvis du gir meg litt av din tid, kan jeg begynne å legge meg flat slik at du endelig kan få tatt et skikkelig oppgjør med meg. Jeg er ikke her fordi jeg vil ha deg tilbake.»

Han visste ikke om det var nødvendig å si det, men han ville forsikre seg om at spørsmålet var ute av verden. Selv om hjertet hans hamret mot ribbeina av å være så nær kvinnen han hadde begjært så inderlig, visste han at han ikke kunne få henne tilbake – og han ville det heller ikke. Selv om han hadde trodd at han hadde hatt gode grunner til å holde seg unna henne, hadde han vært feig som hadde dratt, og han kunne ikke tilgi seg selv for det.

Og etter ansiktsuttrykket å dømme var hun ikke i nærheten av å tilgi ham, hun heller.

«Det håper jeg virkelig. Jeg måtte ha ringt etter noen hvis du sa at dette var en merkelig romantisk gest.»

«Kanskje hvis du kan gi meg litt av tiden din …» Darius lot resten av setningen være usagt og våget å møte blikket hennes.

«Jeg kan ikke snakke her», sa hun til slutt mens hun kastet et kort blikk over skulderen. «Hvor lenge skal du være her?»

Håpet blomstret i brystet hans. Det var ikke et nei. Han kunne kanskje overbevise henne – be om unnskyldning for at han manglet det motet en ekte ektemann burde ha.

«Jeg har fri den neste uken. Laget avslutter Copa América, så de trener med landslaget.»

«Copa? Hva er det du …» Hun ble avbrutt av subbende skritt fra innsiden av huset et sted og så seg over skulderen igjen før hun tok et skritt frem og trakk døren igjen bak seg. «Jeg skal ut til en gård i morgen for å undersøke noen husdyr. Du kan bli med meg, så kan vi snakke sammen i bilen.»

«Jeg blir med», sa han med et nikk. Han ville ikke gi slipp på oljegrenen hun rakte ut. Dette var kanskje den eneste sjansen han ville få til å fortelle henne hvorfor han hadde reist, og hvorfor han trengte mer tid før han skrev under på papirene.

«Vær her klokken seks i morgen tidlig, så kan vi snakke sammen da. Bli i bilen til du ser meg. Jeg vil ikke at noen skal se deg luske rundt utenfor huset mitt.» Stemmen hennes var fortsatt kjølig, men under sårheten kunne han skimte den Celine som hadde gått med på å gifte seg med ham for at de skulle få være sammen.

Hun var fortsatt så lik den personen han hadde forelsket seg i at det var vanskelig å holde den gamle kjærligheten på avstand. Darius minnet seg selv på at han hadde kommet hit av en grunn, og det var ikke for å forelske seg igjen. Nei, han trengte tid til å finne ut av livet sitt, og han ba om at hun ville gi ham den tiden.

Tre måneder og fotballsesongen var over. Det var alt han trengte.

Celine tok en slurk kaffe i håp om at den skulle holde frykten som sydet i magen unna. Gårsdagens overraskende besøk hadde rystet henne til margen og etterlatt henne med en indre uro som hadde holdt henne våken store deler av natten.

Darius var tilbake – og han ville snakke.

Det var noe Celine hadde ønsket seg i mange år. Hun lengtet etter å få en slags avslutning på det som hadde skjedd. Fordi han hadde oppholdt seg i Brasil på morens visum, hadde han vært nødt til å reise tilbake til Peru med henne selv etter at de hadde giftet seg, slik at han kunne søke om ny oppholdstillatelse. Selv om det hadde vært vanskelig å ta farvel, hadde hun visst at han ville komme tilbake etter noen uker, og at ingen ville kunne ta ham fra henne igjen.

Det siste hun hadde forventet, var at Darius skulle være den som gjorde slutt på forholdet deres. Beskjeden hans hadde vært vag. Han hadde fortalt henne at han ikke lenger ønsket å komme tilbake, men ikke forklart hvorfor. Han hadde heller ikke gitt henne en mulighet til å kjempe for ham.

Og fire uker etter det hadde Celine fått nyheten som hadde forandret livet hennes – og gjort Darius’ fravær så mye mer smertefullt.

Tanken på Nina fikk den nervøse energien til å koke. Darius visste ikke at han hadde en fem år gammel datter. Det var noe hun måtte ta opp med ham. Reaksjonen hans ville fortelle henne alt hun trengte å vite om hvem han hadde blitt i løpet av de siste seks årene.

Selv om Celine alltid hadde vært tilbakeholden med detaljer, hadde hun fortalt Nina at faren var bortreist, og at han ikke ville være i nærheten. Hun måtte fortelle henne om ham også. Men hvordan skulle hun i det hele tatt begynne på en slik samtale? Før hun kunne nevne Darius for datteren, måtte hun forstå hvorfor han hadde valgt å komme hele veien hit i stedet for bare å skrive under på papirene.

«God morgen, Mãe.» Celine så opp fra kaffen da datteren kom inn på kjøkkenet. Hun hadde fortsatt på seg pysj og gned den ene hånden over øynene som fortsatt var tunge av søvn.

«Du er tidlig oppe, amor.»

Nina trakk bare på skuldrene. Så klatret hun opp på stolen ved siden av morens, la hendene på bordet og hvilte hodet på dem.

«Er du sulten?» spurte Celine og reiste seg da datteren nikket.

Hun tok en bolle fra skapet, helte frokostblanding og melk i den og serverte den til Nina. «Jeg skal vaksinere noen husdyr, så jeg må dra tidlig i dag. Tia Maria kommer snart for å kjøre deg i barnehagen.»

Mens datteren spiste, gikk Celine bort til vinduet og kikket akkurat idet søsteren parkerte utenfor. Men det sto en annen bil parkert lenger nede som hun ikke kjente igjen. Vinduene var mørke, så hun kunne ikke se hvem som satt i den heller. Var det Darius?

Hun snudde seg vekk idet søsteren åpnet døren og kom inn. «God morgen, vennen», sa hun før øynene hennes fant Celine.

Øyenbrynene hennes skjøt opp. «Alt vel?» Hun hadde tydeligvis sett noe i ansiktet hennes som Celine ikke ville at hun skulle se.

«Ja, alt er bra. Jeg har bare en lang dag foran meg, og jeg gleder meg ikke», sa hun som en unnskyldning. Før Maria rakk å spørre om noe mer, gikk hun bort for å kysse Nina på hodet. «Jeg stikker, vennen min. Ha en fin dag i barnehagen.» Så gikk hun raskt mot døren og smelte den litt for hardt igjen etter seg.

Da hun hadde satt seg i pickupen sin, kastet hun et blikk mot den ukjente bilen, og som om han hadde ventet på et slags signal, steg Darius ut av den og gikk mot henne. Celines mage rumlet ynkelig da han kom nærmere. Hvis bare årene hadde vært uvennlige mot ham, tenkte hun. Men livet hans i Peru hadde åpenbart gjort ham godt.

«Buenos dias», sa han da han satte seg i passasjersetet. Og sammen med det perfekte bildet av maskulinitet og selvsikkerhet kom den subtile duften av furu og krydder som sendte tankene hennes tilbake til den siste gangen hun hadde luktet den kombinasjonen – på bryllupsnatten deres da de hadde elsket for første gang som gift.

Dårlige nyheter. Dette var veldig, veldig dårlige nyheter. Han hadde stukket etter å ha bedt henne om å gifte seg med ham. Hun burde ikke hengi seg til gamle minner fra en tid da kjærligheten deres var ekte – da hun hadde trodd at ingenting kunne beseire dem og ikke hadde hatt den fjerneste anelse om at Darius ville være den som brøt dem fra hverandre.

«Darius.» Hun nikket kort og bet seg i leppen mens den forræderske kroppen hennes reagerte på nærheten hans, som om han var en slags magnet som overmannet den frie viljen hennes med et enkelt blikk.

«Kjører du rundt i den der på landsbygda?» sa hun mens hun betraktet den dyre bilen hans, dekket av gjørme etter noen timers kjøring.

«Det er en leiebil. Den er i hvert fall bedre enn klubbilen jeg kjører i São Paulo», svarte han.

«Klubb-bil?» Celine ristet av seg anspentheten og fokuserte på det han nettopp hadde sagt. Selv om trangen hadde vært sterk, hadde hun brukt alt hun hadde av stahet til å motstå fristelsen til å forfølge ham på internett, vel vitende om at det bare ville gi henne hjertesorg.

«Jeg er sjeflege for et futebol-lag i São Paulo», sa han og brakte henne tilbake til spørsmålet sitt.

Hun stakk nøkkelen i tenningen, men stanset midt i omdreiingen for å se på ham. «Du er ferdig med medisinstudiet i Peru?»

En rynke dukket opp mellom brynene hans. «Ja, selvfølgelig. Hvorfor høres du forferdet ut over det?»

«Fordi …» Stemmen hennes døde hen mens hun lette etter de rette ordene. «Du dro. Du flyktet fra ansvaret ditt, fra kona di og så gikk du bare videre i livet og fullførte medisinstudiet?»

Ordene kom ut uten filter, og Celine våget ikke å se på ham, redd for hva hun ville se i ansiktet hans. I stedet startet hun bilen og begynte kjøreturen til gården. Å kjøre ga henne i det minste en god unnskyldning for å holde øynene unna ham.

«Cee, hvordan forventer du at jeg skal svare på det? Jeg er lei for det jeg gjorde, og jeg ber ikke om tilgivelse. Måten jeg såret deg på, er utilgivelig. Men jeg mener å se deg i øynene når jeg ber om unnskyldning. Du må se at jeg mener det, at det ikke bare er tomme ord.» I øyekroken så hun brystet hans heve og senke seg i store hiv, noe som vitnet om anstrengelsen unnskyldningen krevde av ham.

Det var bra. Det ville ikke være en ekte unnskyldning hvis han ikke slet med den.

«Hvorfor?» Det var det eneste spørsmålet som brant på tungen hennes, ett ord med så mange svar.

Darius sukket dypt og senket hodet mens han gned hendene over øynene. Utmattelsen som preget ansiktet hans, var ny. I studietiden hadde han vært den dristige, alltid på utkikk etter neste eventyr, mens Celine hadde dempet de villeste ideene hans.

Noe hadde skjedd med ham som hadde tvunget ham til å dra. Den naive, håpefulle delen av hjertet hennes hadde klamret seg til det narrativet i hennes mørkeste stunder og beskyttet henne mot den potensielle sannheten om at han aldri hadde elsket henne.

Men hva hadde vært så ille at han ikke kunne fortelle henne det?

Etter at de hadde kjørt videre i stillhet en stund, trakk Darius pusten dypt og sa: «Moren min … hun var syk, men det fikk jeg først vite da jeg fortalte henne at jeg hadde tenkt å reise tilbake til Brasil. Hun tvang oss til å forlate landet på grunn av … andre omstendigheter, men til syvende og sist ville hun tilbake til Peru på grunn av helsen sin.»

Skiltet til gården dukket opp på siden av veien og ønsket alle som kjørte forbi velkommen med store, kursive bokstaver. Det var vanligvis på dette tidspunktet at begeistringen over å se alle som jobbet der begynte å stige, men nå registrerte hun det omtrent ikke, fokusert som hun var på den fraseparerte ektemannen som endelig delte sannheten med henne.

*

Darius la også merke til skiltet, glad for at de snart ville være fremme. Blikket hans flakket stadig mot Celine, men siden hun hadde blikket festet på veien, var det vanskelig å bedømme reaksjonen hennes.

Sannheten – hele sannheten – klamret seg til leppene hans, men når han ville si ordene, ville de ikke gi slipp. Moren hadde vært syk, og det var grunnen til at hun hadde villet at han skulle bli i Peru sammen med henne. Men det som hadde holdt ham der, var nettet av løgner hun hadde spunnet rundt ham. Den potensielle trusselen mot Celine hadde vært en for stor risiko for ham å ta.

Darius visste at hun fortjente å få vite sannheten, men likevel nølte han. Ville hun i det hele tatt tro på ham? Utsiktene var ikke lovende, og hvis han satte seg selv i hennes sko, tvilte han på at han ville ha trodd på historien hans. Moren hans hadde tross alt vært en vellykket forretningskvinne utad.

Ville Celine dømme ham for å ha trodd på moren? Selv om han hadde handlet ut fra det han trodde var sann informasjon, kunne han ikke nekte for smerten han hadde forårsaket henne. Hvordan kunne han be om tilgivelse når han selv slet med det han hadde gjort? Skyldfølelsen over at han hadde sviktet henne, satt som en torn i hjertet hans, men han våget ikke å la henne se det.

Nei, sannheten ville bare lindre hans egen skyldfølelse. Den ville ikke gi henne noe. Det var bedre å gi slipp på henne, på tanken om ekteskapet deres, og bære sannheten alene. Han hadde ingenting å vinne på å fortelle sin side av historien. Hva om hun tilga ham? Darius kunne ikke la henne kaste bort tiden sin på ham, ikke når dømmekraften og beslutningene hans hadde vært så dårlige tidligere.

Hva om han hadde misforstått andre ting?

Celine svarte ikke på det han sa, men kjørte i stedet i stillhet til teglsteinsbelagte hustak dukket opp i horisonten. De fortsatte bortover grusveien helt til de stanset foran det som bare kunne være hovedhuset.

Celine trakk opp håndbrekket og tok nøkkelen ut av tenningen, men ble sittende i setet. Til slutt snudde hun hodet for å se på ham med et tilslørt uttrykk. «Moren din var syk?»

«Ja, det var hun», sa han, og pulsen hans gikk i taket da han så på henne.

«Og …» Hun nølte og svelget hardt før hun fortsatte. «Og du trodde at du ikke kunne fortelle meg det?»

«Hva? Nei, jeg …»

«Så hvorfor sa du det ikke til meg? Hvorfor lot du meg tro at det var min feil? Hvorfor tok du ikke telefonen?»

De siste ordene var ikke mye høyere enn de andre, men smerten i dem forsterket stemmen hennes til den føltes som et tordenbrak. Sorgen hennes skar ham i benet, og han stirret lamslått på henne med store øyne.

«Celine, jeg trodde vi kunne …»

Hun avbrøt ham igjen da hun skjønte at han ikke hadde noe egentlig svar. «Trodde du at jeg ikke ville forstå? Hadde du så lite tiltro til kvinnen du giftet deg med?»

Øynene hennes flommet over av tårer, og brystet hans snørte seg så hardt sammen at all luften forsvant ut av lungene hans. Han åpnet munnen, men ingen ord formet seg på leppene. Hele han var fokusert på smerten som var risset inn i ansiktet hennes. Darius hadde visst at denne samtalen ville bli smertefull. Sannheten verket i brystet hans, men han kunne ikke slippe den ut – ikke når det bare ville gagne ham. Han ville gjort det hvis det var for hennes skyld, men hun ville bare se på det som enda en unnskyldning, enda en grunn til at hun aldri burde ha giftet seg med ham.

«Cee …»

«Hvorfor, Darius? Du har hatt seks år til å tenke på dette. Nå burde du ha et svar på …»

Denne gangen var det han som avbrøt. «Du vet ikke alt som skjedde, Celine! Jeg hadde gode grunner til å holde ting skjult for deg.» Han svelget klumpen i halsen, munnen var tørr etter hvor anstrengende det var å hindre stemmen i å briste. «Sannheten vil ikke endre noe mellom oss, for du har allerede bestemt deg for hvordan du vil se på meg. Alt jeg har å si til mitt forsvar, er nytteløst, er det ikke? Så la oss bare bli enige om at jeg ødela ekteskapet vårt, og så begynne å finne veien mot en skilsmisse.»

Celine blunket to ganger, og tåken i blikket hennes løste seg opp. En bevegelse foran dem trakk oppmerksomheten deres bort fra dette intense øyeblikket som hadde vært i emning i årevis. En kortvokst kvinne åpnet inngangsdøren og vinket med et stort smil.

Celine gjengjeldte vinket med et påklistret smil før hun så på Darius igjen, og uroen i blikket hennes fikk alarmklokkene til å ringe i hodet hans. «Jeg håpet at du ville ha nok respekt for meg til i det minste å fortelle meg sannheten. Men du har rett. Jeg vil bare ha deg ut av livet mitt.»

Han åpnet munnen, men Celine ristet på hodet. «Juliana venter på oss.»

Darius nikket kort før han hoppet ut av bilen og åpnet bakluken for å ta ut den tunge vesken som lå der.

«Hva er det du gjør?»

Han kikket på innholdet gjennom den halvåpne glidelåsen. «Dette ser ut som vaksiner. Jeg er lege. Jeg vet hvordan man gir vaksiner.»

Celine fnøs, og lyden traff ham i en annen, mykere del av brystet. I et øyeblikk så hun ut nesten akkurat slik han husket henne, jevn i humøret helt til noen slapp forbi forsvarsverkene hennes – og fant en bedårende tullebukk.

«Du er en menneskelege. Vi skal vaksinere kyr i dag.» Skepsisen i stemmen hennes fikk Darius’ konkurranseinstinkt til å blusse opp.

«Så et litt større pattedyr. Jeg tror at hvis du viser meg hvordan og hvor jeg skal stikke nålen, vil jeg være til mer hjelp enn hinder.» Han la armene i kors og skjøv haken frem – en utfordring han visste at hun ikke kunne avslå. Det var kanskje seks år siden sist, men han kjente fortsatt denne kvinnen.

Hun ble smal i blikket, og et farlig glimt dukket opp i de uendelig dype, ravfargede øynene. Så snudde hun seg mot kvinnen som kom mot dem.

«Juliana, godt å se deg», hilste hun og ga kvinnen en rask klem. «Dette er Darius, assistenten min.»

Juliana snudde seg mot Darius, tok ham i hånden og hilste høflig på ham.

«Vi er klare til å vaksinere noen kyr. Er de i fjøset?»

Juliana nikket og vinket dem videre. «Godt å se at det går bedre med dere nå slik at dere har råd til litt hjelp. Nå slipper du å tilbringe hele dagen her», sa bonden og fikk bare et grynt tilbake fra Celine.

Bedre? Hadde hun vært i trøbbel? Darius rynket pannen, men sa ingenting og lot blikket gli videre da han så at hun stirret i hans retning. Hvis hun trodde at han var distrahert, ville hun kanskje senke garden rundt Juliana.

«Jeg vil at du skal se på en av hestene våre også. Datteren min sier at det er et problem med foten til Roach. Han er ikke halt, men hun sier at hun kjenner noe når de rir», sa Juliana, og Celine nikket.

De ankom den største av de mange låvene som lå spredt rundt på eiendommen. Dørene sto allerede åpne, og lyden av kyr som subbet og rautet blandet seg med lukten av høy da de gikk inn.

Celine smilte da hun gikk nærmere den ene båsen og la hånden på den brede pannen til en brun ku. Hun gned gjennom pelsen, og dyret bøyde hodet for å nyte den kjærlige berøringen.

Darius kunne ikke la være å smile han også, og den konstante skyldfølelsen forsvant i et øyeblikk da han observerte gleden arbeidet hennes ga henne. Han skulle ønske at han kunne ha vært der mens hun hadde vokst i rollen som veterinær. Angeren over tapte muligheter vellet opp i halsen hans som bitter galle da nok et fragment av det livet han hadde mistet trådte tydelig frem foran øynene hans.

Uten morens innblanding ville han kanskje aldri ha reist, og de ville ha hatt en sjanse til et ekte ekteskap. Det var lett å legge skylden på moren. Først etter at hun døde hadde han funnet ut at lånehaiene som truet henne, var noe hun innbilte seg – et knep for å holde ham i sjakk. Men Darius måtte minne seg selv på hvilken rolle han selv hadde spilt. Ja, han hadde blitt villedet, men han hadde tross alt valgt å dra.

De stanset foran en innhegning med kalver. Celine strakte seg mot døren til innhegningen, trakk den opp og vinket Darius med seg. «Jeg skal gi dem en rask undersøkelse, og så skal de vaksineres. Dette burde ikke ta altfor lang tid. Darius …» Hun pekte på vesken som hang på skulderen hans.

«Kom og finn meg når dere er ferdige», sa Juliana og forlot dem med et vink.

Darius tok vesken og plasserte den på et lite bord, som så ut som om det var hentet for anledningen. Da han skulle åpne glidelåsen, stilte Celine seg ved siden av ham og dyttet til ham med hoften for å få ham ut av veien.

Duften av henne omsluttet ham i brøkdelen av et sekund og overdøvet lydene og luktene rundt ham mens bevisstheten hans gikk på høygir. Gamle minner blafret gjennom hodet hans, den samme duften av krydder og noe primitivt som hadde lullet ham i søvn da han hadde holdt henne inntil seg.

Men blikket hun sendte ham nå, var ikke det samme som det hun pleide å gi ham. Lyset og mildheten var erstattet av en ugjennomtrengelig murvegg som han ikke kunne se forbi. Darius pleide å vite nøyaktig hva hun tenkte før livet hans hadde blitt snudd opp ned av morens løgner.

Før han hadde dratt.

*

De vaksinerte kalvene, og Celine fant ikke noe spesielt som gjorde det nødvendig å varsle Juliana. Alle de nye kalvene var glade og friske. Det hun imidlertid la merke til, var Darius. Øynene hans hadde blitt store da hun hadde gjort klar vaksinasjonspistolen. Han hadde tydeligvis forventet at kveg skulle vaksineres akkurat som mennesker, og at alle skulle få hver sin sprøyte.

Men på en gård på størrelse med Julianas ville det ta flere dager hvis de gjorde det på den måten. For å være tidseffektive brukte stordyrveterinærer i stedet et apparat som fylte en sprøyte med en forhåndsbestemt mengde medisin, og en mekanisme som skiftet nål etter hver sprøyte.

Til tross for hva Darius hadde hevdet i bilen, kunne han ikke hjelpe henne med å vaksinere dyrene, men han gjorde en formidabel jobb med å roe ned de små kalvene mens hun jobbet seg gjennom dem. Å se ham gni hver enkelt kalv bak ørene før de gikk videre til neste mens han hvisket oppmuntrende ord til dem, skapte en varm, ullen følelse i magen hennes som Celine ikke turte å undersøke nærmere.

Varmen steg i kroppen hennes mens hun så på ham, en flamme hun ikke hadde følt blusse opp i seg siden den dagen han dro. Den var velkjent nok til nesten å lokke henne tilbake i armene hans. Hvordan kunne hun være sint på en mann som behandlet dyr med så mye respekt og empati?

Ved å huske at han hadde forlatt henne og barnet sitt med en beskjed om at de aldri ville få se ham igjen. Det strammet seg i brystet da hun tenkte på Nina. Hun måtte fortelle ham om datteren, men frykten strømmet gjennom årene hennes når hun vurderte å nevne henne. Livene deres hadde vært helt fine uten ham. Santarém hadde riktignok aldri vært et sted hun hadde sett for seg å stifte familie, men etter all hjelpen søsteren hadde gitt henne fra den dagen hun fikk vite at hun var gravid, kunne hun ikke bare dra fordi hun følte for det.

Celine måtte få vite hvorfor han var her – og hvorfor han nektet å skrive under på skilsmissepapirene.

«Du håndterte kalvene bra til menneskedoktor å være», sa hun mens et mylder av andre ord samlet seg i strupen hennes.

«Foregår det noe i medisinmiljøet jeg ikke er klar over? Er det krig mellom leger og veterinærer?» Tonen hans var spøkefull da han begynte å pakke sammen instrumentene hun hadde brukt til å undersøke kalvene.

Celine svarte ikke, men betraktet ham i stedet. Øynene hennes gled ned til hendene som en gang hadde holdt henne så tett inntil seg – og fått henne til å føle seg så trygg. Hvordan kunne alt det ha vært en illusjon manet frem av en kjærlighetssyk ung voksen?

«Du har fortsatt ikke fortalt meg hvorfor du er her», sa hun etter at de begge hadde vært tause en stund.

Darius romsterte i vesken uten å løfte blikket. Lyden av glidelåsen fylte luften, noe som understreket stillheten i stedet for å maskere den.

«La meg innlede med å erkjenne hvor mye smerte jeg påførte deg da jeg dro. Ingenting jeg kan si, vil gjøre det bedre, men jeg er villig til å gjøre en innsats for å bygge opp igjen tilliten din.»

Celine rynket pannen og la armene i kors. «Tilliten min? Darius, jeg kommer aldri til å stole på deg igjen, så ikke kast bort tiden vår. Det jeg vil, er at du skal skrive under på skilsmissepapirene og forsvinne ut av livet mitt igjen.» Hun bet seg i leppen idet stemmen ble ustø og forbannet seg selv for at hun viste raseriet sitt på denne måten.

«Hva om jeg sier at jeg vil flytte tilbake til Brasil for godt?» spurte han, og Celine stirret på ham mens pulsen hennes gjorde et forrædersk hopp.

«Hva mener du?»

«Det er grunnen til at jeg kom for å treffe deg. Jeg hadde vært her i noen uker da advokaten min ringte og sa at han hadde fått tilsendt skilsmissepapirene dine.» Han hektet vesken over skuldrene igjen og så forventningsfullt på henne da hun ikke rørte på seg. «Skal vi gå og besøke Roach?»

«Å …» Hun kom tilbake til virkeligheten da han sa navnet til Julianas hest. Hun nikket og gikk ut av låven og bort til stallen noen meter lenger borte.

«Hvorfor skrev du ikke under?» Det var spørsmålet som skapte mest uro i Celine. Hvorfor var han her og ikke på advokatkontoret for å signere dokumentene og endelig la henne gå?

«Klubben tilbød meg jobben på betingelse av at jeg begynte med en gang. Det er en midlertidig kontrakt, ettersom sjeflegen deres måtte slutte brått. De sa at de ville ha meg, men at de ikke hadde råd til å vente på visumprosessen, ikke med tanke på at Copa snart er over og spillerne kommer tilbake til klubben.» Han gjorde en pause da de kom til stallen og dyttet døren opp slik at de kunne gå inn.

«Hva har skilsmissepapirene med det å gjøre?»

Hun stanset foran Roachs bås og glemte spørsmålet sitt med en gang hun så hesten. «Hei, kompis. Hvordan går det med deg i dag?» hilste hun på dyret og tok noen godbiter ut av lommen. Hun la dem i håndflaten og lot Roach mumse dem i seg før hun undersøkte ham grundig.

Det var ikke før de gikk tilbake til hovedhuset etter at hun hadde behandlet Roach at hun tok opp igjen tråden fra den tidligere samtalen.

«Hvorfor er du her, Darius?»

Han stanset og tvang henne til å snu seg slik at hun kunne fortsette å se på ham.

«Jeg fikk oppholdstillatelse som ektefellen til en brasiliansk statsborger slik at jeg kunne begynne å jobbe med en gang. Jeg kan ikke skille meg, for da blir jeg deportert.»

Celine blunket flere ganger mens ordene hans sank inn.

«Du gjorde hva?»

«Jeg trenger tre måneder til for å vise laget at jeg er den personen de vil ha. Når sesongen er over, kan jeg reise tilbake til Peru og søke om arbeidsvisum.» Han sukket, og fingrene hans grep så hardt om remmen på vesken hennes at hun så det hvite på knokene hans komme til syne. «Vær så snill, gi meg tre måneder, så skal jeg skrive under på alle dokumentene du vil.»

Nei. Ordet klamret seg til leppene hennes da Darius ytret den latterlige forespørselen, raseri og smerte blomstret opp i brystet hennes og overdøvet den milde varmen hun hadde følt for bare noen øyeblikk siden. Men til tross for den voldsomme reaksjonen kunne hun ikke si nøyaktig hva hun tenkte. For dette handlet ikke bare om henne og hvor mye hun ønsket at Darius skulle la henne være i fred.

Det handlet også om Nina, som aldri hadde møtt faren sin. Uansett hva hun følte for Darius, ville det ikke være bra for datteren å ha faren i livet sitt?

«Har du tenkt å bli i Brasil på sikt?» spurte hun. Hun ville vite mer om planene hans før hun forpliktet seg til noe.

Å fortelle Darius at han hadde en datter ville bli en utrolig vanskelig samtale, en samtale hun hadde øvd på inni seg helt siden han dukket opp på døren hennes.

Celine hadde forsøkt å informere ham om at hun var gravid, men han hadde aldri svart på anropene hennes, og han hadde heller ikke reagert på en eneste bønn om å ringe henne opp igjen. Hun kunne ha sendt ham en tekstmelding og fortalt ham om det, men det hadde hun ikke hatt lyst til. Nyheten om at de hadde skapt et liv på bryllupsnatten, skulle komme fra henne, ikke fra en tarvelig tekstmelding.

Men han hadde ikke tatt telefonen og ikke ringt henne tilbake, så hun hadde aldri fortalt ham om barnet deres.

Darius nølte før han nikket. «Ja, jeg vil jobbe for dette laget.»

«Hvorfor valgte du å jobbe for et brasiliansk lag?» tvang hun seg til å spørre. Hun var ikke helt overbevist om hensiktene hans, men for datterens skyld måtte hun prøve.

«Hvorfor …» Han stanset og så på henne med hodet på skrå. «Cee, jeg jobber for Atlético Morumbi.»

Øynene hennes ble trillrunde. Navnet vekket minner fra stunder tilbrakt i favorittbaren i Manaus, omgitt av folk kledd i Morumbis svarte- og hvitstripete trøyer. Diskusjoner om hvordan den nye manageren hadde fått laget på rett kjøl og nå skulle bringe dem til heder og verdighet. Hvisking i nattens mulm og mørke om drømmen hans om å jobbe med laget. Hun hadde gledet seg på hans vegne, begeistret over tanken på å bo i São Paulo og bygge opp karrieren deres der.

«Faren din ville vært stolt av deg.» Ordene gled ubedt over leppene hennes før hun rakk å tenke nærmere over dem. Selv om hun aldri hadde møtt faren hans, visste hun fra Darius at faren hadde vekket interessen hans for brasiliansk futebol allerede før Delgado-familien hadde flyttet hit fra Peru.

«Jeg … håper det», utbrøt Darius, og det rå uttrykket i øynene hans var så uventet at hun fikk pusten i halsen.

Denne siden av ham var for intim, og sårbarheten trakk henne mot ham. Innerst inne hadde hun aldri trodd at hennes fraseparerte ektemann var et dårlig menneske, men han hadde begått en feil hun ikke kunne glemme eller tilgi.

«Forstår du hvorfor jeg ikke kan gi slipp på denne sjansen? Hvorfor jeg måtte komme tilbake hit da jeg fikk tilbudet?» spurte han, og bønnen i stemmen hans fikk det til å gå kaldt nedover ryggen på henne.

Hun forsto hvorfor han var kommet tilbake, og til tross for smerten nærværet hans vekket i henne, kunne ikke Celine unngå å finne en kime av sympati for ham. Det var mange ting hun kunne være sint på når det gjaldt Darius, men det at han fulgte drømmene sine var ikke en av dem.

En skarp plystring skar gjennom luften, og de snudde seg mot huset der Juliana sto på verandaen og vinket til dem. Celine kastet et blikk på Darius og nikket for å anerkjenne det han hadde sagt før hun begynte å gå mot bonden for å gi henne en rapport før de dro.

